Il-Kunsill żied 9 persuni u 4 entitajiet - inkluż il-bank statali Foreign Trade Bank (FTB) - mal-lista ta' dawk soġġetti għal iffriżar tal-assi u restrizzjonijiet fuq l-ivvjaġġar, b'applikazzjoni ta' parti mis-sanzjonijiet il-ġodda imposti mir-riżoluzzjoni 2371 (2017) tal-Kunsill tas-Sigurtà tan-NU. Din ir-riżoluzzjoni ġiet adottata fil-5 ta' Awwissu 2017 b'reazzjoni għall-attivitajiet marbutin mal-armi nukleari u mal-iżvilupp ta' missili ballistiċi li għaddejjin bħalissa fir-Repubblika Demokratika tal-Poplu tal-Korea (RDPK), bi ksur u nuqqas sfaċċat ta' osservanza ta' riżoluzzjonijiet preċedenti tal-Kunsill tas-Sigurtà tan-NU. B'riżultat tad-deċiżjoni, in-numru totali ta' persuni soġġetti għal miżuri restrittivi kontra r-RDPK jammonta għal 62 persuna u 50 entità kif elenkati min-NU. Barra minn hekk, 38 persuna u 5 entitajiet ġew deżinjati mill-UE b'mod awtonomu. Il-Kunsill ser jaħdem fuq it-traspożizzjoni rapida ta' sanzjonijiet oħra, inkluża r-riżoluzzjoni 2371 tal-Kunsill tas-Sigurtà tan-NU. L-UE implimentat ir-riżoluzzjonijiet kollha tal-Kunsill tas-Sigurtà tan-NU adottati b'reazzjoni għall-programmi nukleari u l-armi nukleari, armi oħra ta' qerda massiva u programmi tal-missili ballistiċi tar-RDPK. Barra minn hekk, l-UE imponiet ukoll miżuri restrittivi awtonomi kontra r-RDPK, li jikkomplementaw u jsaħħu r-reġim tas-sanzjonijiet tan-NU. L-atti legali ġew adottati bi proċedura bil-miktub. Dawn ser jiġu ppublikati fil-Ġurnal Uffiċjali tal-11 ta' Awwissu. Miżuri restrittivi tal-UE kontra l-Korea ta' Fuq (informazzjoni ġenerali) Konklużjonijiet tal-Kunsill dwar ir-Repubblika Demokratika tal-Poplu tal-Korea (stqarrija għall-istampa 17/7/17)